SAT-AH บวก! รับยอดส่งออกรถยนต์ 10 เดือน ทะลุ 8 แสนคัน
SAT-AH บวก! รับยอดส่งออกรถยนต์ 10 เดือนแรกปีนี้ ทะลุ 8 แสนคัน โต 5% พ่วงหุ้น Laggard ยีลด์สูง 6-7% ต่อปี
SAT-AH บวก! รับยอดส่งออกรถยนต์ 10 เดือนแรกปีนี้ ทะลุ 8 แสนคัน โต 5% พ่วงหุ้น Laggard ยีลด์สูง 6-7% ต่อปี
24 พ.ย. 2565

ผู้สื่อข่าวรายงานว่าราคาหุ้นกลุ่มยานยนต์บวกคึก! รับยอดส่งออกรถยนต์ 10 เดือนแรกโตแรง นำโดยบริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT โดย ณ เวลา 10:53 น. อยู่ที่ระดับ 21.70 บาท บวก 0.40 บาท ราคาสูงสุด 21.80 บาท ราคาต่ำสุด 21.40 บาท ด้วยมูลค่าซื้อขาย 37.71 ล้านบาท
ด้าน บริษัท อาปิโก ไฮเทค จำกัด (มหาชน) หรือ AH  ณ เวลา 11:05 น. อยู่ที่ระดับ 33.25 บาท บวก 0.25บาท ราคาสูงสุด 33.75 บาท ราคาต่ำสุด 33.25 บาท ด้วยมูลค่าซื้อขาย 40.93 ล้านบาท
ด้านนายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดส่งออกรถยนต์สำเร็จรูปเดือน ต.ค.65 อยู่ที่ 94,228 คัน ขยายตัว 15.51% จากช่วงเดียวกันของปีก่อน ขณะที่มูลค่าการส่งออกรถยนต์อยู่ที่ 84,917.32 ล้านบาท จาก 71,410.68 ล้านบาท จากช่วงเดียวกันของปีก่อน
“ยอดส่งออกขยายตัวดีขึ้นหลังปัญหาชิ้นส่วนเซมิคอนดักเตอร์คลี่คลาย ทำให้สามารถผลิตได้เพิ่มมากขึ้น ขณะที่มีมูลค่าการส่งออกเพิ่มมากขึ้นกว่าจำนวนรถที่ส่งออกไปเนื่องจากเป็นรถยนต์ PPV ทีมีมูลค่าสูงกว่ารถยนต์นั่งและรถยนต์กระบะ” นายสุรพงษ์ กล่าว
ขณะที่ยอดส่งออกรถยนต์สำเร็จรูปช่วง 10 เดือนแรกของปีนี้ (ม.ค.-ต.ค.65) อยู่ที่ 800,672 คัน เพิ่มขึ้นจากช่วงเดียวกันของปีก่อน 5.48% โดยมีมูลค่าการส่งออกรถยนต์อยู่ที่ 727,468.96 ล้านบาท เพิ่มขึ้นจากช่วงเดียวกันของปีก่อน 9.60%
ขณะที่บริษัทหลักทรัพย์ เอเซีย พลัส จำกัด ระบุในบทวิเคราะห์วันนี้ (24พ.ย.65) ว่า กลุ่มยานยนต์ แนวโน้มไตรมาส 4/65  ไม่เด่นตามฤดูกาล ก่อนจะขยายตัวเทียบไตรมาสก่อนหน้างวดไตรมาส 1/66 เพราะการ เร่งผลิตรถยนต์ของค่ายญี่ปุ่น ก่อนปิดงวดปีบัญชีของบริษัทญี่ปุ่น
โดยเลือก บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT จากสถานะการเงิน Net Cash พร้อมคาดหมายเงินปันผลตอบแทน หรือ Dividend Yield  ราว 6-7% ต่อปี ตามด้วย บริษัท อาปิโก ไฮเทค จำกัด (มหาชน) หรือ  AH  เพราะในเชิง Valuation ยัง Laggard